Endnu en weekend med hård vind og højt vand tvinger flere færger til at blive i havn.

Februar er præget af barskt vejr med lokale oversvømmelser og kraftig vind i flere dele af Danmark. Og ifølge DMI fortsætter det i denne weekend, og det giver blandt andet problemer for færgetrafikken i Nordjylland. På grund af dårligt vejr er flere færgeafgange fra nordjyske havne nemlig blevet aflyst. Det drejer sig om otte afgange fra Color Line mellem Hirtshals og forskellige norske destinationer i løbet af hele lørdagen. Derudover har Stena Line aflyst en tur-retur mellem Frederikshavn og Oslo. Og vejret har også konsekvenser for de mindre færger i Nordjylland. Læsøfærgen har aflyst en returrute  først på dagen lørdag. Og Hvalpsundfærgen oplyser på Facebook, at den også er nødsaget til at indstille sejladsen indtil videre. Du kan selv se driftsmeldingerne fra de pågældende rederier her: ColorLine , StenaLine , Læsøfærgen , Hvalpsundfærgen DMI har desuden varslet om forhøjet vandstand for den vestlige del af Limfjorden. Der ventes at vandstanden vil være mellem 1.3 og 1.6 meter over normalen fra lørdag klokken 17 til mandag klokken 05. Det kan medføre oversvømmelser i lavtliggende kystområder, og derfor rådes offentligheden til at undgå at opholde sig i truede kystområder.